text: Pablo Ferrández Castro, Premi FPdGi Arts i Lletres 2018 ex aequo
  Ha estat distingit per un talent excepcional i una projecció internacional important. Ferrández és una referència del violoncel. Destaca per la seva intel·ligència i sensibilitat al servei de la música, la seva capacitat extraordinària de commoure i de crear universos sonors a partir de les lectures noves del repertori universal
  Pablo Ferrández Castro (Madrid, 1991) -Va començar a tocar el violoncel amb els seus pares a l'edat de tres anys. Als tretze anys va entrar a la prestigiosa Escuela Superior de Música Reina Sofía, de la qual va ser un dels alumnes més joves acceptats i on fou premiat durant quatre anys consecutius com a alumne més excel·lent, beneficiant-se d'una beca completa durant els seus estudis. A l'octubre del 2011 va entrar a formar part del programa de postgrau de la Kronberg Academy (Alemanya), on va estudiar amb Frans Helmerson, gràcies al suport del Sodalitas Stipendium. També ha cursat estudis amb músics tan reconeguts com David Geringas, Philippe Muller, Gary Hoffman, Arto Noras o Ivan Monighetti.
  Ferrández va gravar el seu primer disc (que inclou els concerts per a violoncel i orquestra de Dvořák i Schumann) amb l'Orquestra Filharmònica de Stuttgart sota la direcció de Radoslaw Szulc i, poc després, un segon disc amb concerts de Rossini i Menotti que va enregistrar al costat de la Kremerata Baltica sota la direcció de Heinrich Schiff. Amb el seu violoncel Stradivarius «Lord Aylesford» (1696), ha tocat en llocs com Amsterdam, Tòquio, París (Auditorium du Louvre), Florència (Maggio Musicale Fiorentino), Madrid (Auditorio Nacional) i Buenos Aires (Teatro Colón), amb orquestres com la Filharmònica de Sant Petersburg, la Filharmònica de Buenos Aires, la Simfònica de Galícia o la Württembergisches Kammerorchester Heilbronn i amb directors com Yuri Temirkanov o Ryan McAdams.